Poriadok (predpis)

Poriadok (čes. řád, nem. Ordnung, maď. rendtartás, lat. približne ordinatio/ codex, fr. približne règlement/ code, angl. približne rules/ code/ zastarano ordination) je v strednej Európe:
 označenie (t.j. slovo obsiahnuté v názve) niektorých konkrétnych (spravidla aspoň čiastočne procesných) právnych predpisov, vrátane napríklad niektorých zákonníkov (v širšom zmysle) a niektorých vykonávacích predpisov; 
 označenie (t.j. slovo obsiahnuté v názve) niektorých (často nejakým spôsobom prevádzkových či procesných) konkrétnych interných predpisov alebo konkrétnych súborov pravidiel, ktoré sa týkajú istej právnej oblasti či istej oblasti ľudskej činnosti.

Používanie názvu poriadok v názvoch právnych predpisov má len historické dôvody. Ak je ako poriadok v názve označený nejaký právny predpis, nemá to žiaden vplyv na jeho právnu silu, t.j. pre právnu silu predpisu je v skutočnosti rozhodujúce to, či je daný predpis zákonom, vyhláškou a podobne.

Slovo poriadok v názvoch slovenských celoštátnych právnych predpisov 
V súčasnom slovenskom práve je slovo poriadok obsiahnuté v názvoch (alebo oficiálnych skrátených názvoch) nasledujúcich zákonov (vrátane zákonníkov v širšom zmysle):
procesnoprávne predpisy:
 Civilný sporový poriadok (zákon č. 160/2015 Z. z.), Civilný mimosporový poriadok (zákon č. 161/2015 Z. z.) a Správny súdny poriadok (zákon č. 162/2015 Z. z.) [tieto od roku 2016 nahradili dovtedy používaný Občiansky súdny poriadok (zákon č. 99/1963 Zb.)];
 Trestný poriadok (zákon č. 301/2005 Z. z.);
 Správny poriadok (zákon č. 71/1967 Zb.);
 Daňový poriadok (zákon č. 563/2009 Z. z.);
 Disciplinárny súdny poriadok (zákon č. 432/2021 Z. z.);
 Rokovací poriadok súdu (zákon č. 200/2016 Z. z., zákon č. 500/2019, zákon č. 1/2022 Z. z.);
 Rokovací poriadok NR SR (zákon č. 350/1996 Z. z.); 
hmotnoprávne a procesnoprávne predpisy:
 Exekučný poriadok (zákon č. 233/1995 Z. z.);
 Notársky poriadok (zákon č. 323/1992 Zb.);
 Stavebný poriadok (Toto ale nie je samostatný zákon, je to len jedna z dvoch častí Stavebného zákona - zákon č. 50/1976 Zb.)

Historicky bolo slovo poriadok na Slovensku obsiahnuté aj v názvoch iných zákonov, najmä:
 Do 60. rokov 20. storočia bolo slovo poriadok obsiahnuté aj v názve Živnostenský poriadok (čes. živnostenský řád; nem. Gewerbeordnung). Išlo o rakúsky (v 60. rokoch 19. stor. aj uhorský) predpis (zák. č. 227/1859 Ríšskeho zákonníka), ktorý v Česku platil až do roku 1965. Jeho ekvivalent v Uhorsku a na Slovensku sa od roku 1872 volal Živnostenský zákon (maď. ipartörvény; zákonný čl. VIII/1872, neskôr zákonný čl. VII/1884, neskôr zák. č. 259/1924 Sb. z. a n.). Od roku 1992 ako ekvivalent všetkých týchto bývalých zákonov v Česku aj na Slovensku existuje dnešný Živnostenský zákon (zák. č. 455/1991 Zb.). Spomínaný Živnostenský poriadok resp. Živnostenské zákony obsahujú sú hmotnoprávne i procesnoprávne predpisy.
 Do polovice 20. storočia bolo slovo poriadok obsiahnuté aj v názve Konkurzný poriadok (čes. konkursní řád), ktorý bol prvou časťou predpisu nazývaného "konkurzný, vyrovnací a odporovací poriadok" (zákon č. 64/1931 Sb. z. a n.), ktorý v Česko-Slovensku platil až do roku 1950. Pred vznikom tohto zákona, t.j. do roku 1931, v Česku platil rakúsky konkurzný poriadok (nem. Konkursordnung; prvá časť zákona č. 337/1914 Ríšskeho zákonníka), zatiaľ čo na Slovensku platil uhorský Konkurzný zákon (maď. csődtörvény; zákonný čl. XVII/1881). Od roku 1991 ako ekvivalent všetkých týchto bývalých zákonov bol v Česko-Slovensku zavedený zákon o konkurze a vyrovnaní (zák. č. 328/1991 Zb.), ktorý bol nahradený na Slovensku od roku 2005 zákonom o konkurze a reštrukturalizácii (zák. č. 7/2005 Z. z.) a v Česku od roku 2008 Insolvenčným zákonom (zák. č. 182/2006 Sb.). Spomínaný konkurzný poriadok resp. zákony týkajúce sa konkurzu sú hmotnoprávne i procesnoprávne predpisy.

V súčasnom slovenskom práve je slovo poriadok obsiahnuté v názvoch (alebo oficiálnych skrátených názvoch) nasledujúcich celoštátnych vyhlášok:
Poriadok výkonu trestu odňatia slobody (vyhláška č. 368/2008 Z. z. );
Poriadok výkonu väzby (vyhláška č. 437/2006 Z. z.);
Kancelársky poriadok pre správcov (vyhláška č. 666/2005 Z. z.);
Spravovací a kancelársky poriadok súdov (vyhláška č. 543/2005 Z. z.), 
Dopravný poriadok dráh (vyhláška č. 351/2010 Z. z.).

Iné použitie slova poriadok 
Ďalšími príkladmi použitia slova poriadok sú napr. výrazy disciplinárny poriadok, rokovací poriadok, domový poriadok, reklamačný poriadok, školský poriadok, cestovný poriadok, telekomunikačný poriadok, prevádzkový poriadok atď. O nich pozri samostatné články.

Zdroje

Právne predpisy